Kremlinul continuă să construiască o coaliție în opoziție față de Occident (ISW)
Rusia continuă să construiască o coaliție în opoziție cu Occidentul, dezvoltând relații bilaterale cu Iranul, Coreea de Nord și China, arată un raport al think-tank-ului Institutul pentru Studiul Războiului (ISW), citat de cotidianul ucrainean Pravda.
Raportul indică faptul că ministrul adjunct de externe rus Andrei Rudenko s-a întâlnit cu reprezentantul special al Chinei pentru afaceri în Peninsula Coreeană, Liu Xiaoming, la Moscova, pe 19 martie, pentru a discuta despre situația din peninsulă.
Rudenko și Liu au acuzat Statele Unite și aliații lor că amenință situația militară din Asia de nord-est și au avertizat Statele Unite împotriva răspândirii "gândirii de bloc" în stilul Războiului Rece.
ISW notează că Rusia a intensificat relațiile cu Coreea de Nord și a primit de la aceasta rachete balistice și muniții de artilerie în schimbul unei probabile cooperări tehnologice și a altor tipuri de sprijin, ceea ce a stârnit îngrijorări la Seul cu privire la situația de securitate din peninsulă.
În plus, ambasadorul rus în China, Igor Morgulov, s-a întâlnit cu șeful agenției chineze de știri Xinhua, Fu Hua, pentru a discuta despre cooperarea bilaterală în domeniul mass-media.
Președintele iranian Ebrahim Raisi a avut o conversație telefonică cu dictatorul rus Vladimir Putin la 19 martie pentru a discuta despre cooperarea bilaterală, iar Raisi și-a reiterat dorința de a ajuta Rusia să stabilizeze regiunea Caucazului de Sud, referindu-se, probabil, la evenimentele care au loc în Armenia și Azerbaidjan.
"Kremlinul a folosit războiul din Ucraina pentru a îmbunătăți relațiile bilaterale și pentru a crea o coaliție de state care să contrabalanseze Occidentul, care a fost mult timp un aspect central al politicii externe rusești", concluzionează analiștii.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank